Polisiebeampte by begrafnis doodgeskietFoto: SAPD/Facebook ŉ 40-jarige vroulike polisiekonstabel van Dobsonville in Johannesburg is oor die naweek dood toe sy tydens ŉ begrafnis van een van haar kollegas geskiet is. Kapt. Mavela Masondo, woordvoerder van die polisie, het gesê polisiebeamptes het Saterdag die begrafnis bygewoon van ŉ kollega wat aan natuurlike oorsake dood is. Hulle het ná die diens verversings by die oorledene se huis geniet. “ŉ Lid van die publiek, wat ook die begrafnis bygewoon het, het skielik skote in die lug afgevuur en die konstabel is in haar bors getref. Sy is na ŉ hospitaal gehaas, maar het met haar aankoms by die hospitaal aan haar beserings beswyk,” het Masondo verduidelik. Die 55-jarige man is dadelik in hegtenis geneem en sy vuurwapen is gekonfiskeer. Hy sal na verwagting Maandag in die Roodepoort-landdroshof verskyn. Lt.genl. Elias Mawela, provinsiale polisiekommissaris, het sy meegevoel betuig met die kollegas en familie van die konstabel.